P7_TA(2012)0486

Nový všeobecný rozpočet Európskej únie na rozpočtový rok 2013 – všetky oddiely

Uznesenie Európskeho parlamentu z 12. decembra 2012 o pozícii Rady k novému návrhu všeobecného rozpočtu Európskej únie na rozpočtový rok 2013 – všetky oddiely (17195/2012 – C7-0399/2012 – 2012/2307(BUD))

(2015/C 434/34)

Európsky parlament,

konštatuje, že z dôvodu nekompromisnej pozície Rady v rokovaniach je celková úroveň platieb stanovená o 5 miliárd EUR nižšie v porovnaní s odhadmi Komisie potrieb v oblasti platieb v rozpočte na rok 2013; vyjadruje obavy, či táto úroveň rozpočtových prostriedkov bude stačiť na pokrytie skutočných platobných potrieb v budúcom roku a na rýchle uplatňovanie Paktu pre rast a zamestnanosť schváleného Európskou radou v júni 2012; je však presvedčený, že náklady v prípade nedosiahnutia dohody by mali oveľa vážnejšie dôsledky a oveľa negatívnejší vplyv na plnenie opatrení a programov Únie; žiada Komisiu, aby Európskemu parlamentu a Rade predkladala mesačné správy o vývoji žiadostí členských štátov (za každý členský štát a fond) o platby zo štrukturálnych fondov, kohéznych fondov, fondov v oblasti rozvoja vidieka a rybného hospodárstva počnúc 31. októbrom 2012; vyzýva na vytvorenie medziinštitucionálnej pracovnej skupiny o platbách, v rámci ktorej by obe zložky rozpočtového orgánu predložili spoločné závery týkajúce sa ďalšieho postupu;

opätovne potvrdzuje, že jediným východiskom z tejto slepej uličky, ktorá každým rokom zvyšuje náročnosť rozpočtových rokovaní, je urýchlene a zodpovedne vyriešiť otázku financovania Únie prostredníctvom skutočného systému vlastných zdrojov, ktorý by mal nadobudnúť účinnosť od nového viacročného finančného rámca a ktorý by navždy odstránil rozdelenie Únie na čistých prispievateľov a čistých príjemcov;

(1) Ú. v. EÚ L 163, 23.6.2007, s. 17.

(2) Ú. v. ES L 248, 16.9.2002, s. 1.

(3) Ú. v. EÚ C 139, 14.6.2006, s. 1.

(4) Prijaté texty, P7_TA(2012)0077.

(5) Prijaté texty, P7_TA(2012)0109.

(6) Prijaté texty, P7_TA(2012)0289.

(7) Prijaté texty, P7_TA(2012)0359.

PRÍLOHA

SPOLOČNÉ VYHLÁSENIE TROCH INŠTITÚCIÍ, NA KTOROM SA DOHODLI V RÁMCI ROKOVANÍ O ROZPOČTE NA ROK 2013

10. decembra 2012

Predseda Európskeho parlamentu, predseda Rady Európskej únie a predseda Európskej komisie vyhlasujú, že v rámci prijatia rozpočtu na rok 2013 schválili tieto tri inštitúcie tieto tri spoločné vyhlásenia:

Spoločné vyhlásenie o platobných rozpočtových prostriedkoch na rok 2013

So zreteľom na prebiehajúce snahy o fiškálnu konsolidáciu v členských štátoch sa Európsky parlament a Rada po zohľadnení úrovne platieb, ktorú pre rok 2013 navrhuje Komisia, dohodli na znížení úrovne platobných rozpočtových prostriedkov na rok 2013 v porovnaní s návrhom rozpočtu, ktorý vypracovala Komisia. Žiadajú Komisiu, aby iniciovala všetky potrebné kroky v súlade so zmluvou a najmä, aby prostredníctvom opravného rozpočtu požiadala o dodatočné platobné rozpočtové prostriedky, ak by rozpočtové prostriedky uvedené v rozpočte na rok 2013 nestačili na pokrytie výdavkov v podokruhu 1a (Konkurencieschopnosť pre rast a zamestnanosť), v podokruhu 1b (Súdržnosť pre rast a zamestnanosť), v okruhu 2 (Ochrana a riadenie prírodných zdrojov), v okruhu 3 (Občianstvo, sloboda, bezpečnosť a spravodlivosť) a v okruhu 4 (EÚ ako globálny aktér).

Okrem toho Európsky parlament a Rada naliehavo vyzývajú Komisiu, aby najneskôr do polovice októbra 2013 predložila aktualizované údaje o stave a odhadoch týkajúcich sa platobných rozpočtových prostriedkov v podokruhu 1b (Súdržnosť pre rast a zamestnanosť) a rozvoja vidieka v okruhu 2 (Ochrana a riadenie prírodných zdrojov) a v prípade potreby predložila návrh opravného rozpočtu. Rada a Európsky parlament si uvedomujú, že už v polovici roka 2013 bude možno potrebný návrh opravného rozpočtu. S cieľom uľahčiť rozhodovanie o úrovni platobných rozpočtových prostriedkov v kontexte ročného rozpočtového postupu sa tieto tri inštitúcie dohodli, že preskúmajú spôsoby, ako ešte lepšie zosúladiť odhady platobných rozpočtových prostriedkov v rámci zdieľaného hospodárenia s príslušnými potrebami.

Európsky parlament a Rada zaujmú pozíciu ku každému návrhu opravného rozpočtu čo najrýchlejšie s cieľom predísť akémukoľvek nedostatku platobných rozpočtových prostriedkov. Rada a Európsky parlament sa okrem toho zaväzujú urýchlene uskutočniť akýkoľvek prípadný presun platobných rozpočtových prostriedkov, a to aj medzi okruhmi finančného rámca, s cieľom čo najlepšie využiť platobné rozpočtové prostriedky zahrnuté do rozpočtu a zosúladiť ich s aktuálnym plnením a potrebami.

V súlade s bodom 18 Medziinštitucionálnej dohody o rozpočtovej disciplíne a riadnom finančnom hospodárení Európsky parlament a Rada pripomínajú potrebu zabezpečiť s ohľadom na plnenie rozpočtu riadny vývoj v oblasti celkových rozpočtových prostriedkov na platby vo vzťahu k rozpočtovým prostriedkom na záväzky, aby nedochádzalo k abnormálnemu vývoju nesplatených záväzkov („RAL“).

Európsky parlament, Rada a Komisia budú počas roka aktívne monitorovať stav plnenia rozpočtu na rok 2013, pričom sa na základe podrobných informácií Komisie sústredia na vykonávanie platieb, prijaté žiadosti o úhradu a revidované prognózy.

Európsky parlament, Rada a Komisia v každom prípade pripomínajú svoju spoločnú zodpovednosť ustanovenú v článku 323 ZFEÚ, t. j. že „Európsky parlament, Rada a Komisia zabezpečujú, aby boli k dispozícii finančné prostriedky a aby sa tak umožnilo Únii plniť jej právne záväzky vo vzťahu k tretím stranám“.

Spoločné vyhlásenie o platbách, ktoré je potrebné vykonať v roku 2012

Európsky parlament a Rada konštatujú, že úroveň platieb, ktorú v návrhu rozpočtu na rok 2013 navrhla Komisia, sa zakladala na predpoklade, že sa na platby, ktoré je potrebné vykonať v roku 2012, použijú rozpočtové prostriedky, ktoré sú k dispozícii v rozpočte na rok 2012. Dodatočné platobné rozpočtové prostriedky schválené v opravnom rozpočte č. 6/2012 sa však v porovnaní so sumou, ktorú navrhovala Komisia, znížili o 2,9 miliardy EUR, a nie sú preto na úrovni všetkých prijatých žiadostí o platby.

Komisia sa preto zaväzuje, že začiatkom roka 2013 predloží návrh opravného rozpočtu, ktorý bude slúžiť jedinému účelu, a to pokrytiu žiadostí pozastavených v roku 2012 okamžite po zrušení ich pozastavenia, ako aj pokrytiu ostatných nesplnených právnych záväzkov bez toho, aby bolo dotknuté riadne plnenie rozpočtu na rok 2013.

S cieľom zabezpečiť riadny a presný postup zostavovania rozpočtu Únie zaujmú Európsky parlament a Rada pozíciu k tomuto návrhu opravného rozpočtu čo najrýchlejšie, aby bolo možné uhradiť všetky zostávajúce rozdiely.

Spoločné vyhlásenie o okruhu 5 a úprave platov a dôchodkov

Európsky parlament a Rada sa dohodli, že v tejto etape nezahrnú do rozpočtu na rok 2013 vplyv úpravy platov v roku 2011. Ak by Súdny dvor rozhodol v prospech Komisie, bez toho, aby bola dotknutá pozícia Rady vo veciach c-66/12, c-63/12, c-196/12 a c-453/12, spoločne žiadajú Komisiu, aby bezodkladne predložila návrh opravného rozpočtu s cieľom financovať podľa potreby vplyv úprav z roku 2011 na inštitúcie, a to aj so spätným účinkom na predchádzajúce roky a vrátane prípadných úrokov z omeškania.

Európsky parlament a Rada sa týmto zaväzujú, že čo najskôr schvália takýto návrh opravného rozpočtu a zabezpečia potrebné dodatočné rozpočtové prostriedky bez toho, aby boli ohrozené politické priority.

Vyššie uvedené vyhlásenia sa prijmú pod podmienkou, že Európsky parlament schváli podľa článku 314 ods. 4 písm. a) ZFEÚ pozíciu Rady zo 6. decembra 2012 k rozpočtu na rok 2013.